《次韵呈天台宰》
宋代·左纬

仆也不自知，爱诗已成癖。有作盈一囊，无人为捃摭。

将求识者观，千里事行役。扬舲入武林，祢刺久未释。

一日谒尚书，尚书为虚席。号仆以诗人，声名从此得。

日上尚书堂，见公于侍侧。公时访天台，颇恨未尝识。

洎仆将告归，赠言羡好色。岁月不我留，八年如顷刻。

俄闻绾铜符，无乃慰平昔。自古神仙才，多居隐吏职。

岂不见王乔，叶县飞双舄。又不见葛洪，句漏流丹石。

付公以天台，人事有中的。兹山八百里，窈窕多奇迹。

桐柏古洞天，金庭在其域。三灾不能侵，历数无终极。

景命今始兴，吾君寿千亿。公名亦俱传，何啻登仙籍。

仆虽生此邦，仙果未得食。今日返问公，何处桃花碧。

公疑我骨凡，未肯言消息。骨凡安敢辞，此桃亦终觅。

作者简介：左纬（？～约1142）字经臣，号委羽居士，黄岩县（今浙江黄岩区）城东永宁山下人。少时以诗文闻名台州。早岁从事举子业，后以为此不足为学，弃去，终身未仕。